钦定古今图书集成/明伦汇编/氏族典/第629卷 > 《元史》 > 石抹元毅
## 钦定古今图书集成/明伦汇编/氏族典/第629卷 > 《元史》 > 石抹元毅

按《金史石抹元毅传》：“元毅本名神思，咸平府路酌赤
烈猛安莎果歌仙谋克人也。以荫补吏部令史，再调
景州宁津令。有剧盗白昼恣劫为民害，元毅以术防
捍，贼散去。入为大理知法，除同知亳州防御使事。使
省，檄录陕右五路刑狱，无冤人，复委受宋岁币。故事，
有私遗物，元毅一无所受。明昌初，驿召为大名等路”
提刑判官，以最迁汾阳军节度副使。时石、岚间贼党
啸聚，肆行剽掠，朝廷命元毅捕之。贼畏而遁，元毅追
袭，尽殪之，二境以安。迁同知武胜军节度使事。别郡
有杀人者，屡鞫不伏，元毅讯不数语，即具服。河东北
路田多山坂硗瘠，大比时定为上赋，民力久困，朝廷
命相地更赋，元毅以《三壤法》平之，民赖其利。改彰德
府治中，寻以边警，授抚州刺史。会边将失守，刍粮马
牛，焚剽殆尽。元毅率吏卒三十馀人，出州经画军饷。
卒与敌遇，州倅暨从吏坚请还，元毅曰：“我辈责任边
守，遇敌而奔，其如百姓何？纵得自安，复何面目朝廷
乎！”遂执弓矢令众，众感其忠，争为效死。元毅力战，射
无不中。敌去而复合，元毅气愈厉，鏖战久之，众寡不
敌，遂遇害，时年四十七。事闻，上深惊悼，赠信武将军，
召用其子世𪟝侍仪司承应。世𪟝后登进士第。元毅
性沈厚，武勇过人，每读书见古人忠义事，未尝不嗟
叹赏慕，喜动颜色，故临难能死所事云。